Tro yn Eryri
A mi ar noson loergan haf,
Dan lwyth fy mhrudd feddyliau, 
Yn araf grwydro'n drist fy nhrem 
Hyd ddisathr wylltion lwybrau 
Ymdroellant rhwng y creigiau crog, 
Ym mynwes lorn Eryri, 
Lle'r heria eco groch y graig, 
Y wen ewynnog genlli; 

Ar erch y my lon gwylltion gant 
Rhaeadrau hyfion chwarddent; 
A thros binaclau'r trumau'n chwim 
Corwyntoedd beilchion ddawnsient. 
Urddasol lys y Wyddfa yw 
Cadernid yr Eryri, 
Lle'r eistedd mewn tragwyddol rwysg 
Ar orsedd o glogwyni. 

I Gymro cordial wella'i gur 
Yw anadl y mynyddoedd; 
Deffroi fy nheimlad marw, swrth, 
Wnai awel iach y cymoedd; 
A chyda pharch y sangwn i 
Ar lethrau Arfon arw, — 
Ar hyd-ddynt arwyr Cymru gynt 
Fu'n gwaedu ac yn marw. 

Ysbrydion y gwroniaid fu 
Lefarent o'r awelon, 
Gan alw ar feibion Cymru sydd 
I fod i Gymru'n ffyddlon ; 
Taranu hyn wna'r rhaeadr gwyn, 
A sisial hyn wna'r afon; 
A dyma sibrwd blodau'r grug 
Yng nghlustiau'r cerryg mudion. 
R Silyn Roberts